ശിവപുരാണം/ചതുർദ്ദശിമാഹാത്മ്യം
പാർവതീപതിയുടെ സേവയാൽ ഫലം വരും
 പൂർവ്വതോ മഹാത്ഭുതം കേട്ടരുളേണം നിങ്ങൾ
 ശർവനെസ്മരിക്കയും ശർവനെബ്ഭജിക്കയും
 സർവജാതികൾക്കിതുസർവദാ ചെയ്‌വാൻ യോഗ്യം
 നീചനായ് നിരീഹരനായ് നിഷ്കൃപനായുള്ളവൻ
 ലോചനം കൊണ്ടു ശിവലിംഗത്തെക്കണ്ടാൽ മതി
 സപ്തജന്മങ്ങൾ ശിവഭക്തനായ് വരുമവൻ
 മുക്തനായ് വരും പുനഃസത്യമേ ചൊല്ലീടുന്നേൻ
 എങ്കിലോ കിരാതദേശങ്ങളിലൊരു നൃപൻ
 ശങ്കരപ്രിയങ്കരനായതു കേട്ടീടേണം
 വീര്യവാൻ വിമർശനനെന്നു പേരായുള്ളവൻ
 ഭാര്യയാം കുമുദ്വതി തന്നോടുംകൂടിവാണാൻ
 ക്രൂരനെത്രയുമവൻ വൈരിമണ്ഡലീകാലൻ
 ഘോരമാം നായാട്ടിനു തല്പരൻ ദിനേദിനേ
 എങ്കിലും ചതുർദ്ദശി രണ്ടിലും മാസേമാസേ
 ശങ്കരാർച്ചനോപവാസങ്ങളുമവനുണ്ടു
 വിത്തദാനവും നല്ല വസ്ത്രദാനവും ചെയ്തങ്ങു-
 ത്തമദ്വിജന്മാർക്കു തൃപ്തിയുണ്ടാക്കുമവൻ
 മൃത്യുവൈരിയെസ്മരിച്ചാനന്ദവിവശനായ്
 നൃത്തഗാനങ്ങൾ ചെയ്തു വന്ദനം ചെയ്യുന്നവൻ
 ഇന്നതേ ഭുജിക്കാവൂയിന്നതേ ചെയ്തീടാ‍ാവൂ
 ഇന്നനാരിയേ നമുക്കാമെന്നുമവനില്ല
 വല്ലജാതിയെന്നാലും കൊല്ലുവാൻ മനക്കാമ്പിൽ
 തെല്ലുമേക്കില്ലാത നിഷ്ഠൂരനായുള്ളവൻ
 ഭൂതകാലവും വർത്തമാനവും ഭവിഷ്യത്തും
 ചേതസിവിചാരിച്ചാലപ്പൊഴേതോന്നുന്നവൻ
 മന്നവൻ മഹാബലൻ മദ്യപൻ മാംസപ്രിയൻ
 മന്നിടപ്രദേശത്തെപ്പാലനം ചെയ്തുവാണാൻ
 ഏകദാഭർത്താവിന്റെ ദുഷ്ടചേഷ്ടിതംകൊണ്ടു
 ശോകകുണ്ഠിതത്തോടെ മേവുന്ന കുമുദ്വതീ
 കണ്ണുനീർകൊണ്ടു മുഖക്ഷാളനം ചെയ്തു പത്നി
 തന്നുടേ രമണനെത്തൊഴുതുചൊല്ലീടിനാൾ
 വല്ലഭ! ഭവാനിതു കേട്ടരുളേണം മഹാ-
 ദുർല്ലഭം ഭവാനിതൻ വല്ലഭൻ തന്നിൽ ഭക്തി
 ആർക്കിതു ഭവിക്കുമീശാശ്വതേശ്വരാർച്ചനം
 ഓർക്കനീമഹാപുണ്യം കാരണമിതിന്നിപ്പോൾ
 അങ്ങനെ ഭവിച്ചൊരു ശൈവവിശ്വാസമിപ്പോൾ
 ഇങ്ങനെ ദുരാചാരം കൊണ്ടഹോ നശിച്ചിടും
 നാലുജാതിയിലുള്ള നാരിമാരോടുകൂടി
 ലീലയാടിയാൽ മഹാപാതകം മഹീപതേ!
 ഹിംസയെന്നതും വ്രതഭംഗമല്ലയോ രാജൻ!
 ധ്വംസകാരണം പലതുണ്ടഹോ മഹാകഷ്ടം
 സർവമാംസങ്ങൾ ഭുജിച്ചീടുക വിധിച്ചതോ
 ശർവഭക്തന്മാർക്കിതു യോഗ്യമോ മഹാമതേ!
 എന്നതുകേട്ടു നൃപൻ ചിരിച്ചൊന്നുര ചെയ്തു
 സുന്ദരി! കുമുദ്വതി! ഖേദിയായ്കെടോ ബാലേ!
 മുന്നിലേജ്ജന്മം തന്നിൽ ഞാനൊരു ശ്വാവായിട്ടു
 മന്നിടാം തന്നിൽപ്പിറന്നീടിനേൻ കൃശോദരി!
 പട്ടിയായ് പമ്പാപുരം തന്നിലേ പലദിനം
 പട്ടിണിയായിട്ടു നടന്നീടീനേനഹർന്നിശം
 എത്രയും പ്രസിദ്ധമായുണ്ടൊരു ശിവക്ഷേത്രം
 തത്ര ഞാനൊരുദിനം വിശന്നു ചെന്നീടിനേൻ
 അന്നൊരുചതുർദ്ദശിപൂജയാം മഹോത്സവം
 വന്നിതു മഹാജനം സ്ത്രീകളും പുമാന്മാരും
 പായസംചതുശ്ശതമപ്പവുമടകളും
 തോയധാരകൾ നിവേദ്യങ്ങളും ജപങ്ങളും
 ധൂപദീപങ്ങൾ മണിഘട്ടനം നമസ്കാരം
 ലേപനമലങ്കാരം നാമകീർത്തനങ്ങളും
 ഇങ്ങനെ പലവിധം കണ്ടുഞാനകലെ നി-
 ന്നങ്ങൊരു ദിക്കിൽ ശിവബിംബവും കണ്ടീടിനേൻ
 മാലകൾ വിളക്കുകൾ ഗുൽഗ്ഗുലുധൂപങ്ങളും
 ചാലവേകണ്ടു തത്ര ഞാനങ്ങു നിൽക്കുന്നേരം
 പട്ടിയെ പ്രഹരിപ്പിനെന്നൊരു ഘോഷം കേട്ടു
 കട്ട കൊണ്ടെറിഞ്ഞെറിഞ്ഞെത്തിനാർ ചിലരപ്പോൾ
 പേടിച്ചു വാലും തേറ്റങ്ങോടിനേനഹം തദാ
 താഡിച്ചു ചിലർ വന്നു വേർപെടുത്തിതുചിലർ
 കിങ്കരന്മാരിൽ ഭയം കൊണ്ടു ഞാനെന്നാകിലും
 ശങ്കരക്ഷേത്രം മൂന്നു വലം വെച്ചേനല്ലോ
 പോന്നു ഞാനൊരുദിക്കിൽ വീണുടൻ പ്രാണൻ പോയി
 വന്നിഹ നരേന്ദ്രനായ് ജാതനായെന്നേ വേണ്ടൂ
 ശംഭുബിംബാലോകനം കാരണം നമുക്കിപ്പോൾ
 ശംഭുസേവനം ചെയ്‌വാൻ ഭക്തിസംഭവിപ്പാനും
 കണ്ടതു ഭുജിക്കയും കണ്ട ചേഷ്ടിതങ്ങളും
 പണ്ടുപട്ടിയാകകൊണ്ടുള്ള ദുശ്ശീലങ്ങൾ
 വാസനയ്ക്കൊരിക്കലും ഭംഗമില്ലറിക നീ
 വാസനാധീനം ജഗച്ചേഷ്ടിതം സുലോചനേ!
 ഈശനെബ്ഭജിക്കനീ സാദരം സംസാരമാം
 പാശബന്ധനം പ്രിയേ! വേർപെടുത്തീടാമെന്നാൽ
 എന്നിവകേട്ടു പറഞ്ഞീടിനാൾ കുമുദ്വതി
 എന്നുടെ കാന്തൻ ത്രികാലജ്ഞാനനെന്നാകിൽ ഭവാൻ
 എന്നുടെ നടേജന്മമേതെന്നു പറഞ്ഞാലും
 എന്നതുകേട്ടു നൃപൻ ചൊല്ലിനാൻ കനിവോടെ
 പണ്ടുനീകപോതിയായ്പിറന്നുപറന്നുടൻ
 ചുണ്ടുകൊണ്ടൊരുമാംസമിറുക്കിക്കൊണ്ടുപോയാൾ
 കണ്ടുകണ്ടടുക്കുന്നമറ്റൊരു മാടപ്രാവെ-
 ക്കണ്ടു നീ ഭയപ്പെട്ടു മണ്ടിനാൾ ദൂരം ദൂരം
 ഉത്തമശ്രീപാർവതീക്ഷേത്രത്തെപ്രാപിച്ചുനീ
 സത്വരം പ്രദക്ഷിണം ചെയ്തിതു മൂന്നുവട്ടം
 ഉന്നതദ്ധ്വജാഗ്രത്തെ പ്രാപിച്ചു വസിച്ചിതു
 വന്നിതുകപോതവും മാംസപിണ്ഡത്തെത്തിന്മാൻ
 ക്രൂരനാമവൻ നിന്നെകൊത്തിക്കൊന്നുടൻ തന്നെ
 ചാരുമാംസവും കൊണ്ടു പറന്നുപോയീടീനാൻ
 ത്ര്യംബകപ്രദക്ഷിണം കാരണം നീയുമിപ്പോൾ
 അംബുജവിലോചനേ! രാജ്ഞിയായ്പ്പിറന്നിതു
 ബുദ്ധിപൂർവമെന്നിയേ ചെയ്കിലും ശിവാർച്ചനം
 സിദ്ധിതമതിന്നിഹ ദൃഷ്ടാന്തം നീയും ഞാനും
 ചൊല്ലിനാൾ കുമുദ്വതി വിസ്മയം മനോഹരം
 വല്ലഭാ! ശിവാർച്ചനം സർവദാ ചെയ്തിടുന്നേൻ!
 ഇന്നിനാമിരുവരുമേതൊരുകുലം തന്നിൽ
 ചെന്നുടൻ ജനിച്ചീടുമെന്നതുപറഞ്ഞാലും
 മന്നവൻ പറഞ്ഞിതു ഞാനിനിജ്ജനിച്ചീടും
 മന്നിടം തന്നിൽ സിന്ധുരാജനായ് രണ്ടാം ഭവേ
 സുജ്ജനേശ്വരനുടെ പുത്രിയായ്പിറക്കും നീ
 മഞ്ജുഭാഷിണീമമവല്ലഭയാം നീയന്നു
 പിന്നെ ഞാൻ മൂന്നാം ജന്മേ സൌരാഷ്ട്രക്ഷിതീശ്വരൻ
 അന്നുനീകുലാംഗജാമല്പ്രിയാമനോഹരീ
 ഞാനുടൻ നാലാം ഭവേ ഗാന്ധാരക്ഷമാപതി
 മാനിനിനീയും മഗധാത്മജാ മദ്ഗേഹിനീ
 പഞ്ചമജന്മം തന്നിലവന്തി ഭൂപാലൻ ഞാൻ
 ചഞ്ചലേക്ഷണേ! ദശാർണ്ണാത്മജാനീയും തദാ
  ഷഷ്ഠമാം ജന്മം തന്നിലാനർത്താധിപൻ ഞാനും
 ശിഷ്ടനാം യയാതി തൻ വംശജാനീയും ബാലേ!
 സപ്തമേഭവേശുഭേ! പാണ്ഡ്യരാജേന്ദ്രൻ ഞാനും
 ഉത്തമൻ വിദർഭന്റെ പുതി നീ സുമദ്ധ്യമേ!
 പത്മവർണ്ണനെന്നെനിക്കാഖ്യയും വരും തദാ
 പത്മലോചനേ! നിനക്കാഖ്യയും വസുമതി
 പത്മവർണ്ണനെന്നുള്ള ഞാനതി മനോഹരൻ
 പത്മനാഭനെപ്പോലെ വീര്യവും സൌന്ദര്യവും
 കന്യകാവസുമതിയാകിയ നീയും ഭദ്രേ!
 ധന്യയാം മഹാലക്ഷ്മീസന്നിഭാമനോഹരീ
 അന്നു നിൻ സ്വയംവരേ വന്നുടാൻ വാണീടുന്ന
 മന്നവന്മാരെത്യജിച്ചെന്നെ നീ മാലയിടും
 വൈരസേനിയെപ്പണ്ടു സാരയാം ദമയന്തി
 സാരസേക്ഷണാവരിച്ചീടിനാളെന്നപോലെ
 അങ്ങനെ രമിക്കുംനാമംഗനാതിലകമേ!
 മംഗല ചതുർദ്ദശികർമ്മകർമ്മകന്മാരായ്
 പുത്രനെജ്ജനിപ്പിച്ചു രാജ്യഭാരവുമെല്ലാം
 തത്രകൈവെടിഞ്ഞുടൻ കാനനം പ്രവേശിക്കും
 കുംഭജപ്രസാദത്താലാത്മതത്ത്വജ്ഞന്മാരായ്
 ശംഭുസായൂജ്യാമൃതം നമുക്കു ലഭിച്ചീടും
 ഇങ്ങനെ പറഞ്ഞുപണ്ടുത്തമൻ വിമർശനൻ
 അങ്ങനെ തന്നെയെന്നനുഭൂതിയും പ്രാപിച്ചിതു
 അത്ഭുതം ചതുർദ്ദശി പൂജനം മഹാവ്രതം
 സല്ഫലം ശിവാർച്ചനം സർവകാമദം ശുഭം

 ചതുർദ്ദശി മാഹാത്മ്യം സമാപ്തം

ശിവപുരാണം